Oscar Pistorius wás by hospitaalSkermskoot van dr. Kendell se tweet ŉ Woordvoerder vir die moordbeskuldigde Oscar Pistorius het Dinsdag bevestig die atleet was Maandag by Weskoppies psigiatriese hospitaal vir ŉ ondersoek en nie by sy huis, soos ‘n predikant op Twitter beweer het nie. Anneliese Burgess het ŉ uitlating op Twitter ontken dat Pistorius saam met ŉ besoekende predikant by die huis was. “Dié ontmoeting het oor die naweek plaasgevind,” het Burgess gesê. “Oscar was gister [Maandag] die hele dag by Weskoppies kragtens die hofbevel.” Pistorius het Maandag met ŉ 30 dae lange ondersoek by die hospitaal begin. Robert Tillman Kendall, wat tussen Februarie 1977 en Februarie 2002 leraar was by die bekende Westminster-kapel in Londen, Engeland, het Maandag ŉ foto van homself en Pistorius net ná 17:00 op Twitter gelaai en geskryf: “Oscar Pistorius het vanmiddag by sy huis in Pretoria, Suid-Afrika, vir my middagete gegee. Asseblief, asseblief bid vir hom.” Kendall woon tans in Nashville, Tennessee in Amerika en is betrokke by rtkendallministries.com. Pistorius is as ŉ buite-pasiënt by die hospitaal opgeneem ná ŉ hofbevel deur regter Thokozile Masipa in die Pretoriase hooggeregshof. Drie psigiaters en een kliniese sielkundige moet bepaal of sy algemene angsversteuring en gestremdheid ŉ invloed gehad het toe hy Reeva Steenkamp op 14 Februarie 2013 doodgeskiet het. Een van die psigiaters is deur die verdediging aangestel, een deur die hof en een deur die hospitaal. Pistorius word van moord beskuldig en staar ook aanklagte wat verband hou met die oortreding van die Vuurwapenwet in die gesig. Hy het skuld ontken op alle aanklagte en voer aan hy het haar vir ŉ inbreker aangesien. Die saak hervat op 30 Mei -SAPA Klik hier om hooftrekke van die hofverrigtinge gratis op Maroela Media te volg.